作者:王奕
標題:賀新郎
內容:醉醒瓊花露。買扁舟、邵伯津頭，向秦郵去。流水孤村鴉萬點，憶少遊、回首斜陽樹。又訪著、山陽酒侶。細剔留城碑蘚看，上歌舞、一嘯江東主。望鳧嶧，過鄒魯。孔林百拜瞻塋墓。歷四阜、少皞之墟，大庭之庫。竟涉汶河登泰岱，候清光，夜半開玄圃。迤邐問、東平歸路。蚩冢黃花吟笑罷，下新州，醉白樓頭賦。復淮楚，尋故步。